
EUROOPA PARLAMENDI SEADUSANDLIKU RESOLUTSIOONI PROJEKT
mis käsitleb nõukogu otsuse eelnõu Euroopa Ühenduse ja Cabo Verde Vabariigi vahelise kalandussektori partnerluslepingu rakendamise protokolli (2024–2029) Euroopa Liidu nimel sõlmimise kohta
(11267/2024 – C10‑0087/2024 – 2024/0133(NLE))
(Nõusolek)
Euroopa Parlament,
–	võttes arvesse nõukogu otsuse eelnõu (11267/2024),
–	võttes arvesse lepingu eelnõu (11026/2024),
–	võttes arvesse nõusoleku taotlust, mille nõukogu esitas vastavalt Euroopa Liidu toimimise lepingu artikli 43 lõikele 2 ja artikli 218 lõike 6 teise lõigu punkti a alapunktile v ning lõikele 7 (C10‑0087/2024),
–	võttes arvesse eelarvekomisjoni hinnangut eelarvele,
–	võttes arvesse kodukorra artikli 107 lõikeid 1 ja 4 ning artikli 117 lõiget 7,
–	võttes arvesse arengukomisjoni arvamust,
–	võttes arvesse kalanduskomisjoni soovitust (A10‑/2024),
1.	annab nõusoleku lepingu sõlmimiseks;
2.	teeb presidendile ülesandeks edastada Euroopa Parlamendi seisukoht nõukogule, komisjonile, liikmesriikide valitsustele ja parlamentidele ning Cabo Verde Vabariigi valitsusele ja parlamendile.

Euroopa Ühenduse ja Cabo Verde Vabariigi vaheline kalandussektori partnerlusleping pakub 56 ELi laevale kalapüügivõimalusi tuuni ja sellega seotud liikide püügiks Cabo Verde vetes.
Uus leping hõlmab viieaastast ajavahemikku ja annab ELi laevadele võimaluse püüda Cabo Verde vetes 7000 tonni tuuni ja tuunilaadseid liike. Vastutasuks maksab EL Cabo Verdele rahalist toetust summas 780 000 eurot aastas (3 900 000 eurot kogu protokolli kehtivusaja jooksul), millest 350 000 eurot vastab 7000 tonni suurusele võrdlusalusele ja 430 000 eurot on toetus Cabo Verde kalanduspoliitika arendamiseks.
Raportöör rõhutab Cabo Verde strateegilist tähtsust olulise osalejana Atlandi ookeanis, tuletades meelde, et EL ja Cabo Verde on arendanud austusest ja poliitilisest dialoogist lähtudes koostöösuhteid üle nelja aastakümne. Praegu jagavad Cabo Verde ja EL ühiseid väärtusi, nagu demokraatia, inimõiguste ja õigusriigi põhimõtte austamine, mitmepoolsuse edendamine, ning Cabo Verde kuulub piirkondlikku rühma Makaroneesia, kuhu kuuluvad Assoorid, Madeira, Kanaari saared ja Cabo Verde. Suhete areng nendes valdkondades viis 2007. aastal ELi ja Cabo Verde eripartnerluse loomiseni, mis areneb edasi.
Raportöör rõhutab ELi ja Cabo Verde säästva kalapüügi partnerluslepingu tähtsust Atlandi ookeanis tuuni ja sellega seotud liike püüdva ELi laevastiku jaoks, järgides ELi rangeid kalavarude majandamise, kalavarude kaitse ja keskkonnasäästlikkuse kriteeriume, austades samal ajal rangelt inimõigusi ja aidates kaasa kohalikule sotsiaalmajanduslikule arengule.
Raportöör on seisukohal, et tegemist on tasakaalustatud lepinguga, mille kohaselt on kalapüügivõimaluste eest makstav tasu väiksem kui ELi toetus Cabo Verde kalandussektori arengu toetamiseks. Protokollis pannakse erilist rõhku inimväärsete töötingimuste edendamisele püügitegevuses, teadusliku suutlikkuse suurendamisele, merekeskkonna ja merekaitsealade seirele ja haldamisele. Sellega edendatakse kalavarude säästvat majandamist, kalanduskontrolli ning võitlust ebaseadusliku, teatamata ja reguleerimata kalapüügi vastu. Samuti sisaldab see uusi sätteid, et parandada laevade seiret, püügilubade haldamist ja haivarude majandamise meetmeid. Protokoll vastab Cabo Verde soovile tugevdada oma kalandussektori industrialiseerimist ja konkurentsivõimet. 
Vastavalt ELi toimimise lepingu artikli 218 lõikele 6 on nõukogul lepingu sõlmimise kohta otsuse vastu võtmiseks vaja Euroopa Parlamendi nõusolekut.
Eeltoodu põhjal soovitab koostaja parlamendil lepingu sõlmimise heaks kiita.

